সম্প্রতি সোশ্যাল মিডিয়ায় ভারতের বেশ কয়েকটি বিতর্কিত মানচিত্র প্রকাশিত হয়েছে। তাতে জম্মু ও কাশ্মীরকে পাকিস্তান এবং অরুণাচল প্রদেশকে চিনের অংশ হিসেবে দেখানো হয়েছে। প্রতিবাদের পরে ‘‘ভুল হয়েছে’’-গোত্রের কথাবার্তা বলে সেই সব মানচিত্র অবশ্য তুলেও নেওয়া হয়। কিন্তু এবার কঠোর হচ্ছে কেন্দ্র।
নতুন আইন আনা হচ্ছে। রাখা হচ্ছে নয়া শাস্তির বিধান। দেশের মানচিত্র বিকৃত করলে সাত বছর পর্যন্ত কারাবাস এবং ১০০ কোটি টাকা পর্যন্ত জরিমানা হতে পারে।
সম্প্রতি টুইটার কাশ্মীরকে চিনের অংশ হিসেবে এবং জম্মুকে পাকিস্তানের অংশ হিসেবে দেখিয়েছিল। প্রতিবাদে সরব হয়েছিল কেন্দ্র। নতুন যে বিল আনা হচ্ছে, তাতে ভারতের ভৌগোলিক অবস্থান এবং সীমান্ত সম্পর্কে কোনও তথ্য প্রকাশিত করার আগে সরকারের অনুমতি নেওয়া বাধ্যতামূলক করা হচ্ছে।